Mahlangu van strafbare manslag aangekla | Maroela Media
Jack Bloom buite die Sentraal-Johannesburg polisiestasie. Foto: Thembelihle Mkhonza/ANA
Die DA het Vrydag aanklagte van strafbare manslag teen die voormalige Gautengse LUR vir gesondheid, Qedani Mahlangu, ingedien.
Jack Bloom, die DA se woordvoerder vir gesondheid in die provinsie, het gesê aanklagte in verband met die oortreding van die Wet op Geestesgesondheidsorg en die Wet op Nasionale Gesondheid is ook ingedien. "Hierdie aanklagte hou verband met die weerhouding van voldoende gesondheidsdienste en die versuim om ontslagverslae uit te reik," het Bloom gesê.
Mahlangu het bedank nadat die gesondheidsombudsman 'n verdoemende verslag bekendgemaak het oor die dood van psigiatriese pasiënte. Die pasiënte het gesterf nadat hulle van die staat se provinsiale kontrakteur, Life Esidimeni Sentrum, na 27 nie-regeringsorganisasie (NRO's) regoor die provinsie oorgeplaas is.
Bloom het gesê die party het die aanklagte ingedien omdat dit noodsaaklik is dat daar gevolge is vir politici wat die wet oortree en omdat hy nie vertrou dat die provinsiale regering soortgelyke aanklagte teen Mahlangu sal indien nie.
Intussen het die EFF Donderdag aanklagte van moord teen die Gautengse gesondheidsdepartement ingedien.
Volgens die verslag is die pasiënte na NRO's oorgeplaas wat nie die basiese bevoegdheid en ervaring gehad het om na hulle om te sien nie. Die organisasies het ook nie die leierskapkapasiteit gehad om vir psigiatriese pasiënte te sorg nie en is met ongeldige lisensies bedryf. Die getal pasiënte wat gesterf het, kon sedert Desember verlede jaar gestyg het, aangesien die pasiënte sedertdien steeds in die sorg van die NRO's is.
Mahlangu word deur die voormalige adjunkminister van gesondheid, Gwen Ramokgopa, vervang.
Gebruik haar pensioen en ander gelde wat sy het om die naasbestaandes te vergoed vir haar fout. Ook die wat haar gehelp het met die besluit. Ook moet hulle name op 'n rekord geplaas word sodat hulle nie weer in enige werk aangestel mag word nie
Die olifant in die kamer is dat daar beweer word dat daar 'n disproporsionele hoeveelheid blanke mans dood is. Kan iemand syfers gee?
As dit nou 'n wit MEC was wat verantwoordelik was vir die gemors het Makura saam met die hele ANC leierskapskorps getoi-toi dat hy vervolg moet word. Nou sê hulle niks
Net so Gert. ??
Sy weet nie eers hoeveel mense gesterf het nie. Hoe onverantwoordelik kan jy nou wees? Sy voel duidelik niks vir n lewe nie. Massamoord is die woord. Waar kom strafbare manslag in?